钦定古今图书集成/明伦汇编/宫闱典/第077卷 > 宋
## 钦定古今图书集成/明伦汇编/宫闱典/第077卷 > 宋

### 徽宗政和三年议礼局上皇太子妃卤簿及车舆之制

按：《宋史徽宗本纪》，不载。按《仪卫志》：皇太子妃卤簿
之制：“政和三年，议礼局上清道率府校尉六人，骑。次
青衣十人，次导客舍人四人，内给使六十人，偏扇、团
扇、方扇各十八。”〈并宫人执〉行障四，坐障二，夹车。〈宫人执〉典内
二人，骑厌翟车，驾三马，驾士十四人。次阁帅二人，领
内给使十八人，夹车六柱二扇，内给使执。次供奉内
人乘犊车。次伞一，正道雉尾扇二，团扇四，曲盖二。〈执伞
扇各内给使二人〉次给九十。宋制，臣子无卤簿名，遇升储则
草具仪注。《政和礼》虽创具卤簿，然未及行也。南渡后，
虽尝讨论，然皇太子皆冲挹不受，朝谒宫庙及陪祀
及常朝，皆乘马，止以宫僚导从。有伞、扇而无围子，用
三接青罗伞一，紫罗障扇四人从，指使二人，直省官
二人，客司四人，亲事官二十人，辇官二十人，翰林司
四人，仪鸾“司四人，厨子六人，教骏四人，背印二人，步
军司宣效一十人，步司兵级七十八人，防警兵士四
人。”朝位在三公上，扈从在驾后方围子内。皇太子
妃，政和亦有卤簿，南渡后亦省之。妃出入惟乘襜子
三，接青罗伞一，黄红罗障扇四人从。以皇太子府亲
事官充。辇官前执从物，襜子前小殿侍一人，抱涂金
香球，先驱则教骏兵士呵止。按《舆服志》：“皇太子妃
则有厌翟车，驾以三马，出入亦乘襜子。”中兴简俭，惟
用藤襜子，顶梁舁杠皆饰以元漆，四角刻兽形，素藤
织花为面，如政和之制。

政和六年秋七月癸未，皇太子纳妃朱氏。

按《宋史徽宗本纪》云云。按《礼志》：政和五年三月，“诏
选皇太子妃。”六年六月，“诏选少傅恩平郡王朱伯材
女为皇太子妃。”命所司备礼册命。庚辰，帝服通天冠、
绛纱袍，御文德殿发册。先是，议礼局上《五礼新仪》：皇
太子纳妃，乘金辂亲迎。皇太子三奏辞乘辂，及临轩
册命。诏免乘辂，而发册如礼焉。

### 高宗绍兴九年增定太子妃首饰龙凤冠及博鬓冠之制

按《宋史高宗本纪》，不载。按《舆服志》：皇太子妃首饰
花九株，小花同，并两博鬓。褕翟，青织为摇翟之形，青
质，五色，九等。素纱中单，黼领，罗縠褾襈皆以朱色，蔽
膝随裳色，以緅为领缘，以摇翟为章，二等。大带随衣
色，不朱里，纰其外，上以朱锦，下以绿锦，纽约用青组。
革带以青衣之。白玉双佩，纯朱，双大绶，章采尺寸与
皇子同。受册、朝会之鞠衣，黄罗为之，蔽膝、大带、革带
随衣色，馀与褕翟同，唯无翟，从蚕服之。中兴，仍旧制，
其龙凤花钗冠，大小花二十四株，应乘舆冠梁之数，
博鬓冠饰同皇太后，皇后服之，绍兴九年所定也。

### 孝宗乾道元年九月乙卯立广国夫人钱氏为皇太子妃

按：《宋史章宗本纪》云云。

乾道七年三月丙子。立恭王夫人李氏为皇太子妃
按《宋史孝宗本纪》云云。按《舆服志》。花钗冠小大花
十八株。应皇太子冠梁之数，施两博鬓，去龙凤。皇太
子妃服之。乾道七年所定也。其服后惟备袆衣礼衣。
妃备褕翟凡三等。其当服后。妃大袖生色领，长裙，霞
帔，玉坠子，背子生色领皆用绛罗。盖与臣下不异。

### 理宗景定二年册永嘉郡夫人全氏为皇太子妃

按《宋史理宗本纪》：景定二年冬十月甲寅，皇太子择
配，帝诏其母族全昭孙之女择日入见。宝祐中，昭孙
没于王事，全氏见上，上曰：“尔父死可念。”对曰：“臣妾父
固可念，淮湖百姓尤可念。”上曰：“即此语可母天下。”十
一月癸未，封全氏永嘉郡夫人。十二月辛卯，宰臣奏，
“太子语臣等言：近奉圣训，夫妇之道，王化之基，男女
正位，天地大义。平日所讲修身齐家之道，当真履实
践，勿为口耳之学。请宣付史馆，永为世程法。”从之。癸
卯，册永嘉郡夫人全氏为皇太子妃。